上馮使君山水障子
作者：貫休
朝代：唐

paragraphs: 憶山歸未得，畫出亦堪憐。
崩岸全隳路，荒村半有煙。
筆句岡勢轉，墨搶燒痕顛。
遠浦深通海，孤峰冷倚天。
柴棚坐逸士，露茗煮紅泉。
繡與蓮峰競，威如劒閣牽。
石門關麈鹿，氣候有神仙。
茅屋書窗小，苔堦滴瀑圓。
松根擊石朽，桂葉蝕霜鮮。
畫出欺王墨，擎將獻惠連。
新詩寧妄說，舊隱實如然。
願似窗中列，時聞大雅篇。